WTI ร่วง 2% วิตก หลัง “จีน” ประท้วงต้านล็อกดาวน์ กระทบดีมานด์น้ำมัน
“สัญญาน้ำมันดิบเวสต์เท็กซัส” ร่วงลงกว่า 2% นักลงทุนวิตกเหตุการณ์ประท้วงต่อต้านล็อกดาวน์จีน จะส่งผลกระทบต่อเศรษฐกิจและความต้องการใช้น้ำมันในจีน
“สัญญาน้ำมันดิบเวสต์เท็กซัส” ร่วงลงกว่า 2% นักลงทุนวิตกเหตุการณ์ประท้วงต่อต้านล็อกดาวน์จีน จะส่งผลกระทบต่อเศรษฐกิจและความต้องการใช้น้ำมันในจีน
28 พ.ย. 2565

ผู้สื่อข่าวรายงานว่า ราคาน้ำมัน WTI ร่วงลงกว่า 2% เช้านี้ เนื่องจากนักลงทุนวิตกกังวลว่าเหตุการณ์ประท้วงที่ลุกลามไปทั่วประเทศจีนในขณะนี้ จะส่งผลกระทบต่อเศรษฐกิจและความต้องการใช้น้ำมันในจีน
ณ เวลา 08:43 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนม.ค. ร่วงลง 1.90 ดอลลาร์ หรือ -2.49% แตะที่ 74.38 ดอลลาร์/บาร์เรล
ขณะที่นักลงทุนวิตกกังวลเกี่ยวกับผลกระทบทางเศรษฐกิจ หลังจากเหตุการณ์ประท้วงต่อต้านนโยบายโควิดเป็นศูนย์ของจีนได้ลุกลามเป็นวงกว้าง โดยกลุ่มผู้ประท้วงได้ออกมารวมตัวกันบนท้องถนนในเมืองต่าง ๆ ซึ่งรวมถึงเมืองเซี่ยงไฮ้ กรุงปักกิ่ง เมืองอู่ฮั่น เฉิงตู ซีอาน และนานกิง เพื่อแสดงความไม่พอใจที่รัฐบาลยังคงเดินหน้าใช้นโยบายโควิดเป็นศูนย์และล็อกดาวน์เมืองต่าง ๆ ซึ่งส่งผลกระทบต่อเศรษฐกิจและการดำเนินชีวิตของประชาชน ขณะที่ผู้ประท้วงบางกลุ่มเรียกร้องให้ประธานาธิบดีสี จิ้นผิง ลาออกจากตำแหน่ง
ทั้งนี้ นักวิเคราะห์กล่าวว่า การประท้วงดังกล่าวถือเป็นการซ้ำเติมเศรษฐกิจจีนซึ่งได้รับผลกระทบอยู่แล้วจากสถานการณ์การแพร่ระบาดของโรคโควิด-19 ที่ย่ำแย่ลง โดยคณะกรรมการด้านสุขภาพแห่งชาติของจีน (NHC) เปิดเผยเมื่อวันศุกร์ว่า จำนวนผู้ติดเชื้อโควิด-19 รายใหม่ในวันเสาร์ (26 พ.ย.65) อยู่ที่ 39,791 ราย โดยผู้ติดเชื้อรายใหม่พุ่งทำนิวไฮเป็นวันที่ 4 ติดต่อกัน
นอกจากนั้นยังมีรายงานผู้เสียชีวิต 1 รายในวันเสาร์ ส่งผลให้ยอดผู้เสียชีวิตสะสมในจีนเพิ่มขึ้นเป็น 5,233 ราย